181.

Järgnevas tabelis on kokkuvõtlikult välja toodud parlamendi ametikohtade loetelus ja halduses toimunud peamised muutused. Tabel 19 Parlamendi peasekretariaadis 2017. aastal toimunud restruktureerimise kokkuvõte Peadirektoraat Restruktureerimine ja kaasajastamine DG PRES Presidentuur Üldiselt oli 2017. aasta presidentuuri peadirektoraadi jaoks stabiilsuse ja organisatsioonilise struktuuri konsolideerimise aasta. Pärast riikide parlamentidega suhtlemise direktoraadi direktori lahkumist võttis kuni uue direktori ametissenimetamiseni direktoraadi juhtimise üle asepeasekretär. Täiskogu istungite direktoraadi direktori kohusetäitja jätkas tööd ka 2017. aastal, sest uut direktorit ei ole veel nimetatud. Samuti tehti muudatusi seoses mitmete teiste juhtivate ametikohtadega. DG IPOL Sisepoliitika DG IPOLi organisatsiooniline struktuur jäi 2017. aastal stabiilseks. Terrorismi käsitleva erikomisjoni (TERR) ametikohad said peaaegu täidetud, tänu sellele, et alates parlamendi praeguse ametiaja algusest on kuni 26 IPOLi töötajat oma päritoluüksustest ümber paigutatud. DG EXPO Välispoliitika 2017. aastal ei toimunud olulisi organisatsioonilisi või juhtkondlikke muudatusi. DG EPRS Parlamendi uuringuteenistus 2017. aastal ühendati poliitikatsükli üksus ja mõju järelhindamise üksus uueks järelhindamisüksuseks, et saada kasu olemasolevast sünergiast ja optimeerida ressursside kasutamist. DG COMM Kommunikatsioon 1. veebruaril 2017 nimetati ametisse uus peadirektor. Detsembris 2017 võttis juhatus vastu ettepaneku kommunikatsiooni peadirektoraadi ümberkorraldamiseks. Kõige olulisemad kavandatud muudatused hõlmavad kampaaniate direktoraadi ja külastusdirektoraadi moodustamist. Uus struktuur hõlmab nüüd viit direktoraati – meedia-, kampaaniate, külastajate, Euroopa Parlamendi büroode ning ressursside direktoraati. DG PERS Personaliküsimused Personali peadirektoraadi juurde loodud seiretöörühm, kelle ülesanne oli muuta töökorraldus tõhusamaks, esitas oma lõpparuande 2016. aastal. Seiretöörühma töö tulemused viidi ellu peasekretäri poolt 2017. juulis heaks kiidetud ümberkorraldustega, mis jõustusid 1. oktoobril 2017. Ümberkorraldused hõlmasid järgmisi muutusi, mis viidi kooskõlla vastavate uute ülesannetega: — võrdsuse ja mitmekesisuse üksus viidi üle direktoraati C; — moodustati institutsioonidevaheliste suhete ja sotsiaaldialoogi teenistus; — moodustati registreeritud assistentide front office’i üksus, mis asendas varasemat EP töötajatega suhtlemise üksust; — moodustati strateegilise personaliplaneerimise üksus, mis asendas varasemat sisekorralduse üksust; — maksete ja isiklike õiguste üksusest moodustati kaks eraldi üksust; — moodustati tööaja ja lastehoiuasutuste üksus, korraldades ümber varasemate sotsiaalmeetmete üksuse ja karjäärijuhtimise üksuse teenused (uus karjäärijuhtimise ja eetika üksus); — uus strateegilise järelevalve ja personaliüksus (varasem personaliüksus); — uus finantsressursside üksus (varasem finantsressursside ja kontrolli üksus). Ümberkorraldus tähendas, et viis üksusejuhatajat asusid täitma uusi funktsioone ja mitmete töötajate suhtes kohaldati ülesannete korrigeerimist. DG INLO Infrastruktuur ja logistika Infrastruktuuri ja logistika peadirektoraat jätkas 2017. aastal teatavate tegevusalade reorganiseerimise ja ümberkorraldamise strateegiat. 2017. aasta mais moodustati uus eelkontrolli ja avalike hangete koordineerimise üksus, mis ühendas kahe varasema teenistuse funktsioonid. Lisaks moodustati igas direktoraadis eraldi hanketeenistus, mis allub otse direktorile. Alates 2017. aasta keskpaigast on järk-järgult kasutusele võetud ka finantsalgatuste haldamise eest vastutav keskne teenistus. 1. septembril 2017 viidi konverentsiteenindajate üksus üle suulise tõlke ja konverentside peadirektoraadi (DG INTE) alluvusse. DG INTE Suuline tõlge ja konverentsid Lisaks konverentsiteenindajate üksuse ületoomisele jätkati organisatsioonisiseseid jõupingutusi eesmärgiga struktureerida ja ühtlustada konverentsidele osutatavat logistilist toetust. 11. detsembril 2017 kiitis juhatus heaks konverentsihalduse ajakohastamise uue strateegia ning suulise tõlke ja konverentside peadirektoraadile tehti ülesandeks see halduslikult ja logistiliselt ellu rakendada. Eelmainitud otsuste järelmeetmetena moodustati uus konverentsikorralduse direktoraat. DG TRAD Tõlge Nõukogu määruse (EL, Euratom) nr 2015/2264 (millega pikendatakse ja kahandatakse järkjärgulise kaotamiseni ajutisi erandmeetmeid iiri keele suhtes) täitmiseks loodi veebruaris 2017 iiri keele tõlkeüksus. 2017. aasta lõpuks oli uues üksuses 20 töötajat. DG FINS Finantsküsimused Septembris 2017 moodustati õigusnormidele vastavuse järelevalveüksus, mis on finantsküsimuste peadirektoraadi peadirektori otsealluvuses. Pärast hindamist, mille eesmärk oli parandada administratsiooni poolt parlamendiliikmete akrediteeritud assistentidele osutatavaid teenuseid, otsustas peasekretär oktoobris 2017 anda mitu finantsküsimuste peadirektoraadi funktsiooni üle personali peadirektoraadile. Nende hulka kuuluvad front desk'i tegevused ja tegevused, mis on seotud parlamendiliikmete akrediteeritud assistentide töölevõtmise ning nende lähetustega. Lisaks viidi üle ka parlamendiliikmete täiendusõppe teenistus. See muudatus jõustus 2018. aastal. DG ITEC Tehnoloogilised uuendused ja tugiteenused Alates 1. jaanuarist 2017 loodi IKT turbejuhi (CISO) haldusüksus. Selle moodustab IKT turbeüksus, millel on kaks osakonda: infoturbe haldusosakond ja infoturbetoimingute osakond. DG SAFE Turvalisus ja ohutus Juunis 2016 kiitis juhatus heaks uue turvaüksuse moodustamise turvalisuse, kaitse ja ohutuse direktoraadis. Üksuse juhataja ametikoha täitmist käsitlev menetlus viidi lõpule 2017. aasta alguses.